3 Me mediema, ɔnle kɛ bɛ nuhua dɔɔnwo yɛ kilehilevolɛma, ɔluakɛ bɛze kɛ yɛmɛ a bɛbabua yɛ ndɛne mɔɔ anu yɛ se* a.2 Ɔluakɛ yɛ muala yɛfo fane dɔɔnwo. Saa awie ɛnvo wɔ edwɛkɛhanlɛ nu a, ɛnee ɔle sonla mɔɔ di munli, na ɔkola ɔkomo ye sonlabaka ne amuala azo.3 Saa yɛfa bulalɛ yɛwula ɛkpɔnwɔ nloa anu yɛmaa ɔtie yɛ a, yɛkola yɛkile nane mumua ne adenle noko.4 Bɛnlea meli noko: Ɔle kpole yɛɛ anwoma mɔɔ anu yɛ se la a pia ye a, noko bulalɛ ekyi bie ala a ahenle mɔɔ ka la fa kakyihakyi ye kɔ ɛleka biala mɔɔ ɔkulo la a.5 Zɔhane ala a ɛtafinlimalɛ le sonlabaka ne nvɛyeba ekyi noko ɔtu ɔ nloa anu kpalɛ a. Bɛnlea kɛzi senle ekyi kola yela ɛhoayelɛ kpole la!6 Ɛtafinlimalɛ noko le senle. Ɛtafinlimalɛ le sonlabaka ne nvɛyeba mɔɔ ninyɛndane ɛyi ye tɛkɛɛ a, ɔluakɛ ɔgua sonlabaka ne amuala anwo evinli na ɔfa senle ɔto ye ɛbɛlabɔlɛ kɔsɔɔti anu, na ye senle ne vi Gehenna.*7 Na nane anwo ɛzulolɛ nee nloma nee nane mɔɔ bɛtwenle bɛ nwo aze nee abɔdeɛ mɔɔ wɔ nyevile nu la kɔsɔɔti, sonla kola tete bɛ maa bɛtie ye yɛɛ bɛyɛ ye zɔ noko.8 Noko awie biala ɛngola ɛmbele ɛtafinlimalɛ. Ɔle munzule debie mɔɔ bɛngola bɛngomo ye a, na pɔezen ɛyi ye tɛkɛɛ.9 Yemɔ a yɛfa yɛye Gyihova,* Selɛ ne ayɛlɛ a, yɛɛ ɔdaye ko ne ala a yɛfa yɛwa menli mɔɔ bɛbɔle bɛ kɛ “Nyamenle ɛsaso” la noko amonle a.10 Ɛnloanlɛ ko ne ala anu a nyilalɛ nee amowa vi ba a.Me mediema, ɔnle kɛ ɔba ye zɔ.11 Asoo nzule fɛlɛko* nee nzule tondɔtondɔ* bavi nzubula ko ne ala anu ara?12 Me mediema, asoo feege baka kola so ɔlivi ma, anzɛɛ vanye kola so feege ɔ? Zɔhane ala a nzule tondɔtondɔ ɛngola ɛngakyi nzule fɛlɛko a.13 Bɛ nuhua boni a ze nrɛlɛbɛ na ɔlɛ ndelebɛbo a? Bɛmaa ɔva ye ɛbɛlabɔlɛ kpalɛ ne ɔla gyima mɔɔ yevi mɛlɛbɛnwoaze nee nrɛlɛbɛ nu yeyɛ la ali.14 Na saa nungule nee manzonlehwenlɛ* wɔ bɛ ahonle nu a, bɛmmatu bɛ nloa anu na bɛbɔ adalɛ bɛtia nɔhalɛ ne.15 Nrɛlɛbɛ zɛhae ɛnvi anwuma lɔ a ba a; ɔle azɛlɛ ye azo, nwonane, nee sunsum ɛtane ɛdeɛ.16 Na ɛleka mɔɔ nungule nee manzonlehwenlɛ* wɔ la, ɛkɛ ne a basabasayɛlɛ nee munzule biala wɔ a.17 Noko nrɛlɛbɛ ne mɔɔ vi anwuma lɔ la ɛdeɛ, mɔɔ limoa la nwolɛ te, eza ɔle anzodwolɛ, ɔlɛ ndelebɛbo, ɔyɛ tieyɛ, anwunvɔnezelɛ yɛɛ ma kpalɛ ɛyi ye tɛkɛɛ, ɔnnea sonla nyunlu, ɔnle nabalaba.18 Bieko, bɛdua tenleneyɛlɛ ma wɔ anzodwolɛ nu bɛmaa bɛdabɛ mɔɔ bɛkpondɛ anzodwolɛ la.
twi_Latn